Verwarring oor sigaretverkope | Netwerk24
Hoewel Bheki Cele, minister van polisie, vroeër gesê het sigarette mag nie gedurende die tyd van inperking verkoop word nie, mag mense dit blykbaar nou koop.
Brig. Vish Naidoo, nasionale polisiewoordvoerder, het Sondag bevestig mense mag sigarette saam met hul kruideniersware koop as die supermark dit mag verkoop. Dit mag egter nie op sy eie verkoop word nie.
Die Garden Route-distriksmunisipaliteit sê in ’n verklaring op sy webtuiste dat die polisie hul verbod op die koop van sigarette gedurende die 21 dae lange inperking opgehef het.
Kruidenierswinkels wat noodsaaklike goedere verkoop, mag sigarette verkoop, maar nie tabakverkopers self nie.
* Nog geen bygewerkte lys is gepubliseer nie en die departement van handel het dit nog nie bevestig nie.
’n Woordvoerder van Pick n Pay sê hulle verkoop nié sigarette tydens die staat van inperking nie, selfs nie wanneer mense kos koop nie. Die winkelgroep is nie ingelig oor enige verslapping in die regulasies nie.
Shoprite het nog nie op navrae gereageer nie.
Meer oor: Vish Naidoo | Bheki Cele | Inkopies | Koronavirus | Covid-19-Virus | Sigarette